<classify> Jumla ya mechi saba zinachezwa leo katika raundi ya 18 ya ligi hiyo inayoshirikisha jumla ya timu 16.Mabingwa watetezi wa ligi hiyo, Yanga wanashuka kwenye Uwanja wa Taifa wakiwa wageni wa JKT Ruvu katika mchezo unaotarajiwa kuwa mkali baada ya timu hiyo kuambulia pointi moja katika mechi mbili zilizopita.Yanga ambayo ilikuwa ikichuana vikali na Azam FC katika kuwania nafasi ya kwanza kileleni mwa ligi hiyo, ilipokea kichapo cha kwanza katika ligi baada ya kufungwa 2-0 na Coastal Union ya Tanga kwenye Uwanja wa Mkwakwani.Wakati ikijaribu kujiuliza katika mchezo unaofuata dhidi ya Tanzania Prisons, timu hiyo ilihitaji bao la penalti la dakika za majeruhi ili kulazimisha sare ya 2-2 katika mchezo uliofanyika kwenye Uwanja wa Kumbukumbu ya Sokoine mjini Mbeya.Kutokana na matokeo hayo, Yanga hawatakuwa tayari kuachia pointi zote kwa kufungwa au kuondoka na pointi moja kwa kutoka sare na JKT Ruvu na badala yake itataka kuondoka na ushindi ili izidi kujiweka pazuri.Yanga wana pointi 40 huku wakifuatiwa na Simba yenye pointi 39, ambayo nayo leo baada ya kushinda mechi zake kadhaa tangu kuanza kufundishwa na Jackson Mayanja, itataka kuendeleza wimbi hilo.Tangu ianze kufundishwa na Mayanja, Simba imezifunga Mtibwa Sugar 1-0, JKT Ruvu 2-0 na baadaye Burkina Faso 3-0 katika Kombe la FA, African Sports 4-0 na Mgambo 5-1.Simba leo inashuka kwenye dimba la Kambarage mjini Shinyanga wakati itakapocheza na Kagera Sugar, ambayo iliwahi kufundishwa na Mayanja.Katika michezo mingine, leo Mbeya City watakuwa wenyeji wa watani zao, Tanzania Prisons katika mchezo unaotarajiwa kuwa mkali na wa kusisimua kwenye Uwanja wa Kumbukumbu ya Sokoine.Ndanda FC watawakaribisha Mtibwa Sugar katika uwanja wa Nangwanda Sijaona mjini Mtwara.Azam FC watawakaribisha Mwadui FC uwanja wa Chamazi, Majimaji dhidi ya Mgambo uwanja wa Majimaji mjini Songea na Toto Africans watawakaribisha Coastal Union uwanja wa CCM Kirumba jijini Mwanza.  <topic>: MICHEZO 